b"\n_START_ARTICLE_\nApadrinament (agricultura i ramaderia)\n_START_PARAGRAPH_\nApadrinament (adoption en angl\xc3\xa8s, apadrinamiento en castell\xc3\xa0, parrainage en franc\xc3\xa8s) d'una planta de conreu o d'un animal de granja \xc3\xa9s un m\xc3\xa8tode de patrocini comercial que s'est\xc3\xa0 desenvolupant actualment en el m\xc3\xb3n agricultor i ramader. Com a objecte d'un apadrinament pot figurar qualsevol planta de conreu (cep, olivera, taronger, ametller, pomer, etc.) o animal de granja (vaca, ovella, porc, etc.)._NEWLINE_A nivell emocional, l'apadrinament crea un enlla\xc3\xa7 amist\xc3\xb3s entre els consumidors finals i el sector agricultor i ramader. El sentit econ\xc3\xb2mic de l'apadrinament consisteix en una mena de venda a l'avan\xc3\xa7ada del producte final d'una planta (fruites, vi, oli, etc.) o d'un animal (llet, ous, carn, etc.) a un preu atractiu, moltes vegades m\xc3\xa9s avantatj\xc3\xb3s que els preus de mercat, ja que la cadena de distribuci\xc3\xb3 \xc3\xa9s m\xc3\xa9s curta i sovint directa: fabricant - consumidor._NEWLINE_La natura de l'apadrinament \xc3\xa9s mixta, \xc3\xa9s a dir, presenta una s\xc3\xadntesi d'un producte f\xc3\xadsic amb un servei. La vessant de servei inclou moltes vegades coses com visites al lloc de producci\xc3\xb3, participaci\xc3\xb3 en les obres, enviament regular de noticiaris sobre l'estat de la planta o de l'animal."